钦定古今图书集成/明伦汇编/氏族典/第301卷 > 《廖用贤尚友录》 > 梁台
## 钦定古今图书集成/明伦汇编/氏族典/第301卷 > 《廖用贤尚友录》 > 梁台

按《周书梁台传》，“台字洛都，长池人也。父去斤，魏献文
时为陇西郡守。台少果敢有志操。孝昌中，从尔朱天
光讨平关陇，一岁之中，大小二十馀战，以功授子都
督，赐爵陇城乡男。普泰初，进授都督。后隶侯莫陈悦
讨南秦州群盗，平之。悦表台为假节卫将军、左光禄
大夫，进封陇城县男。寻行天水郡事，转行赵平郡事。”
频治郡，颇有声绩。及天光败，贺拔岳又引为心膂。岳
为侯莫陈悦所害，台与诸将议翊戴太祖，从讨悦，破
之，又拜天水郡守。大统初，复除赵平郡守，转平凉郡
守。录前后勋，授颍州刺史，赐姓贺兰氏。从援玉壁，战
邙山，授帅都督。大统十五年，拜南夏州刺史。魏废帝
二年，迁使持节、车骑大将军、仪同三司，进骠骑大将
军、开府仪同三司。孝闵帝践阼，进爵中部县公。保定
四年，拜大将军。五年，拜鄜州刺史。台性疏通，恕己待
物。至于莅民处政，尢以仁爱为心。后以疾卒。